b'\n_START_ARTICLE_\n\xc5\xbdem\xc4\x97s atmosfera\n_START_SECTION_\nSud\xc4\x97tis\n_START_PARAGRAPH_\nJudant vertikaliai atmosferos sud\xc4\x97tis kinta. \xc5\xbdemutiniuose sluoksniuose svarbiausios sud\xc4\x97tin\xc4\x97s dalys yra azotas (78,1\xc2\xa0%), deguonis (20,9\xc2\xa0%), argonas (0,9\xc2\xa0%), anglies dioksidas (0,03\xc2\xa0%). Atmosferos chemin\xc4\x97 sud\xc4\x97tis apatiniame 90-100\xc2\xa0km sluoksnyje vienoda. Jonizuot\xc5\xb3 atom\xc5\xb3 nedaug. Auk\xc5\xa1\xc4\x8diau (heterosferoje), d\xc4\x97l intensyvi\xc5\xb3 kosmini\xc5\xb3 Saul\xc4\x97s ultravioletini\xc5\xb3 ir korpuskulini\xc5\xb3 spinduli\xc5\xb3 ma\xc5\xbeiau molekulinio, daugiau atominio deguonies ir azoto. Molekul\xc4\x97s ir atomai da\xc5\xbeniausiai jonizuoti. Kylant auk\xc5\xa1tyn, gaus\xc4\x97ja lengv\xc5\xb3j\xc5\xb3 duj\xc5\xb3. Auk\xc5\xa1\xc4\x8diau kaip 600\xc2\xa0km pagrindinis komponentas yra helis, 2-20 t\xc5\xabkst. km auk\xc5\xa1tyje\xc2\xa0\xe2\x80\x93 vandenilis._NEWLINE_Atmosferoje labiausiai kinta vandens gar\xc5\xb3 kiekis. Jiems kondensuojantis susidaro debesys ir i\xc5\xa1krenta krituliai. Debes\xc5\xb3 aptinkama iki 80\xc2\xa0km. Taip pat nepastovi sud\xc4\x97tin\xc4\x97 dalis yra anglies dioksidas. Per paskutiniuosius \xc5\xa1imt\xc4\x85 met\xc5\xb3 jo padaug\xc4\x97jo nuo 0,0292\xc2\xa0% iki 0,0365\xc2\xa0%. D\xc4\x97l \xc5\xa1io rei\xc5\xa1kinio atmosferoje intensyvesnis vadinamasis \xc5\xa1iltnamio efektas.'